b'\n_START_ARTICLE_\nM\xc3\xb6hk\xc3\xb6n rautaruukki\n_START_PARAGRAPH_\nM\xc3\xb6hk\xc3\xb6n rautaruukki oli Pohjois-Karjalassa Ilomantsissa M\xc3\xb6hk\xc3\xb6n kyl\xc3\xa4ss\xc3\xa4 1837\xe2\x80\x931907 toiminut ruukki. Ruukin toiminnan p\xc3\xa4\xc3\xa4tytty\xc3\xa4 paikalle perustettiin mets\xc3\xa4ty\xc3\xb6keskus. Nykyisin siell\xc3\xa4 on ruukkimuseo._NEWLINE_Ruukin perustamisluvan sai vuonna 1838 ilomantsilainen Carl G. Nygren, ja tehtaan rakennutti kyl\xc3\xa4n l\xc3\xa4pi virtaavan Koitajoen M\xc3\xb6hk\xc3\xb6nkosken rannalle vuosina 1847\xe2\x80\x931849 pietarilainen Adolf von Rauch. Rautaruukki aloitti toimintansa vuonna 1849._NEWLINE_Ruukin osti vuonna 1851 kiteel\xc3\xa4inen teollisuusmies, V\xc3\xa4rtsil\xc3\xa4n rautaruukin omistaja Nils Ludvig Arppe. W\xc3\xa4rtsil\xc3\xa4n ja M\xc3\xb6hk\xc3\xb6n rautaruukit siirtyiv\xc3\xa4t Arppen kuoleman j\xc3\xa4lkeen h\xc3\xa4nen perillisilleen ja vuonna 1892 heid\xc3\xa4n perustamalleen osakeyhti\xc3\xb6lle, jonka nimeksi tuli vuonna 1898 W\xc3\xa4rtsil\xc3\xa4 Aktie Bolag._NEWLINE_M\xc3\xb6hk\xc3\xb6n rautaruukin toiminta p\xc3\xa4\xc3\xa4ttyi vuonna 1907, ja  W. Gutzeit & Co osti tehtaan ja mets\xc3\xa4t. Alueella toimi 1960-luvulle saakka ruukille kuulunut saha ja sen yhteyteen 1910-luvulla perustetut h\xc3\xb6yl\xc3\xa4\xc3\xa4m\xc3\xb6, mylly ja s\xc3\xa4hk\xc3\xb6laitos._NEWLINE_M\xc3\xb6hk\xc3\xb6 oli ruukin aikaan suuri 600 hengen kyl\xc3\xa4. Tehtaalla oli ajoittain jopa 2\xc2\xa0000 ty\xc3\xb6ntekij\xc3\xa4\xc3\xa4._NEWLINE_Ruukin paikalla on nyky\xc3\xa4\xc3\xa4n sen toimintaa esittelev\xc3\xa4 ruukkimuseo, jossa p\xc3\xa4\xc3\xa4see tutustumaan vanhoihin ty\xc3\xb6tapoihin, ty\xc3\xb6v\xc3\xa4lineisiin ja savottaperinteeseen.'